SKRIFTLIG FORESPØRGSEL E-0350/01

af Raffaele Lombardo (PPE-DE) til Kommissionen

(13. februar 2001)

Om: Hasteforanstaltninger til imødegåelse af BSE

Kan Kommissionen under henvisning til den alvorlige folkesundhedsmæssige nødsituation, der er opstået i Europa som følge af BSE og hermed forbundne sygdomme, samt til det rystende

fællesskabsdokument fra oktober 1990, hvori der blev givet instrukser til bagatellisering af smittefaren og af smittens omfang af rent økonomiske og kommercielle hensyn, og til institutionernes pligt til at overholde bestemmelserne vedrørende folkesundhed og forbrugerbeskyttelse i henholdsvis artikel 152 og 153 i EF-traktaten oplyse:

- hvilke foranstaltninger der efter dens opfattelse straks må træffes for at finde frem til, hvem der i politisk og disciplinær henseende har ansvaret for en så uacceptabel kampagne med desinformation og overlagt fortielse af sandheden?

- om den agter at gøre det obligatorisk for medlemsstaterne at gennemføre tester ikke blot på kvæg på over 30 måneder, men på alt kvæg bestemt til konsum uanset alder og geografisk oprindelse og i denne forbindelse desuden træffe egnede foranstaltninger til udbredelse af disse tester i alle verdens lande?

- om den finder det nødvendigt straks at bestille undersøgelser hos specialiserede forskningsinstitutioner vedrørende farerne ved brug af kød- og benmel i fiskeopdrætssektoren og i tilknytning hertil beordre en streng kontrol af både fiskefoderet og de kemiske stoffer, der bruges til at rengøre bassinerne, og i tilfælde af den mindste tvivl gøre brug af forsigtighedsprincippet?

- om den agter at bekræfte og udvide foranstaltningerne i sit direktivforslag af 24.5.2000 om forbud mod anvendelse af visse stoffer med hormonal virkning i husdyrbrug?

Svar afgivet på Kommissionens vegne af David Byrne

(17. maj 2001)

Med hensyn til den interne note af 12. oktober 1990 vedrørende bovin spongiform encephalopati (BSE) henviser Kommissionen det ærede medlem af Europa-Parlamentet til de svar, der allerede er givet om dette emne, på skriftlig forespørgsel P-1975/96 af Jimmy Goldsmith(1), E-1819/97 af Jesús Cabezón Alonso(2) og E-3767/97 af Cristiana Muscardini og andre(3).

Strategien med at fokusere testningen på dyr over 30 måneder bygger på den gennemsnitlige inkubationstid for BSE, som er 4-5 år, samt testenes følsomhed. Af det samlede antal BSE-tilfælde er kun 0,05 % konstateret i dyr under 31 måneder. Langt størstedelen af disse tilfælde forekom også i Det Forenede Kongerige, da BSE-epidemien var på sit højeste, hvor kvæg blev udsat for meget høje niveauer af kontamineret foder. De test, der er til rådighed i dag, afslører BSE i sygdommens kliniske fase eller tæt på den kliniske fase, men ikke tidligt i inkubationsperioden. Der forskes videre i mere følsomme test med mulighed for at opdage sygdommen på et tidligere trin i inkubationsperioden.

I dag skal alle kreaturer over 30 måneder slagtet til konsum i Fællesskabet testes, med mulighed for Østrig, Finland og Sverige for at fravige dette krav for dyr, der udelukkende slagtes til det nationale marked. Der blev givet tilladelse til denne fravigelse på basis af den lavere risiko for BSE i disse medlemsstater ud fra Den Videnskabelige Styringskomités vurdering.

Der skulle ske en harmonisering af BSE-relaterede importbetingelser inden for rammerne af Europa-Parlamentets og Rådets forslag til forordning, som fastlægger bestemmelser for forebyggelse af, kontrol med og udryddelse af visse overførbare spongiforme encephalopatier (TSE)(4), og som i øjeblikket er til behandling med henblik på vedtagelse. Disse importbetingelser vil blive baseret på en videnskabelig vurdering af BSE-risikoen i den pågældende medlemsstat og på en undersøgelse af de mest passende foranstaltninger til styring af denne risiko, herunder testning. Anbefalingerne i den internationale standard inden for dette område skal også tages i betragtning. I øjeblikket anbefaler den internationale standard ikke BSE-test ved slagtning som en handelsbetingelse.

Der har hidtil ikke været indberettet tilfælde af TSE i fisk. Der foregår i øjeblikket et forskningsprojekt, som behandler spørgsmålet om TSE i laks opdrættet i akvakultur, inden for rammerne af FAIR-programmet og finansieret af Fællesskabet. Der har siden 1. januar 2001 været forbud mod fodring af husdyr, herunder fisk i akvakultur, med kød- og benmel. En undtagelsesbestemmelse tillader fodring af fisk i akvakultur med fiskemel under streng kontrol og strenge produktionsforhold fastlagt i Fællesskabets lovgivning. Der gælder specielt, at fiskemelet udelukkende må være fremstillet af fisk fanget på åbent hav eller af friske biprodukter fra fisk fra fabrikker, der fremstiller fiskeprodukter til konsum. Disse betingelser er i overensstemmelse med de seneste videnskabelige råd om denne sag.

Europa-Parlamentets og Rådets direktiv 98/8/EF af 16. februar 1998 tilvejebringer et sæt bestemmelser for markedsføring af produkter indeholdende biocider(5), som betinger et højt beskyttelsesniveau for mennesker, dyr og miljø.

Alle hormoner med østrogen, androgen eller gestagen virkning, som kunne bruges til vækstfremmende formål, er dækket af forslaget til Europa-Parlamentets og Rådets direktiv(6) om ændring af Rådets direktiv 96/22/EF af 29. april 1996 vedrørende forbud mod anvendelse af visse stoffer med hormonal og thyreostatisk virkning og af beta-agonister i husdyrbrug(7). Dette forslag forbyder brugen af disse til vækstfremmende formål. Kommissionen afventer Europa-Parlamentets og Rådets vedtagelse af dette forslag.

(1) EFT C 11 af 13.1.1997.

(2) EFT C 21 af 22.1.1998.

(3) EFT C 174 af 8.6.1998.

(4) EFT C 258 af 10.9.1999.

(5) EFT L 123 af 24.4.1998.

(6) EFT C 337 E af 28.11.2000.

(7) EFT L 125 af 23.5.1996.